b'\n_START_ARTICLE_\nSigurd Barrett\n_START_SECTION_\nBiografi\n_START_PARAGRAPH_\nSigurd Barrett er f\xc3\xb8dt i R\xc3\xb8dovre og opvokset i Viborg. Han spillede klaver f\xc3\xb8rste gang som to\xc3\xa5rig og skrev sine f\xc3\xb8rste b\xc3\xb8rnesange som seks\xc3\xa5rig. Han havde sit f\xc3\xb8rste professionelle job som 12-\xc3\xa5rig i 1979, tog musisk studentereksamen p\xc3\xa5 Viborg Katedralskole i 1985 og blev cand.phil. i musikvidenskab fra Aarhus Universitet i 1992 med speciale i russisk rock, der indbragte ham topkarakter. I 1990\'erne stiftede han latin-jazz-trioen "Trio de Janeiro" samt Leo Mathisen-orkesteret "Sigurd Barrett & The Cigars", og har har med sine orkestre turneret i b\xc3\xa5de Danmark, Sverige, Norge, Finland, Tyskland, Rusland, Brasilien og Argentina. Han udviklede det crazy-komiske entertaintment-show "Sigurd Barrett Piano Show" \xe2\x80\x93 en slags moderne og rytmisk pendant til Victor Borges shows \xe2\x80\x93 som f\xc3\xb8rte til flere tusind live-job p\xc3\xa5 festivaler, kongresser, firma-events etc. i ind- og udland. _NEWLINE_Han fik sit folkelige gennembrud i Danmark med tv-programmerne Sigurds bj\xc3\xb8rnetime og Hit med Sangen p\xc3\xa5 DR1. Siden fik han sit eget tv-show Sigurds Ulvetime og var med til at skabe tv-programmerne Sigurd & Symfoniorkesteret, Sigurd & Big Bandet samt Sigurd og Operaen som introducerede henholdsvis klassisk musik, jazz og opera for b\xc3\xb8rn. _NEWLINE_Barrett har siden haft stor succes som forfatter med bl.a. b\xc3\xb8gerne Sigurd fort\xc3\xa6ller Bibelhistorier, Sigurd fort\xc3\xa6ller om de nordiske guder, Sigurd fort\xc3\xa6ller om de gr\xc3\xa6ske guder, Sigurds ABC, Sigurds Verdensatlas og ikke mindst Sigurds Danmarkshistorie. Tilsammen har de solgt mere end 500.000 eksemplarer. I 2016 udgav han tobindsv\xc3\xa6rket Sigurd fort\xc3\xa6ller Danmarkshistorie, der udkom b\xc3\xa5de som bogv\xc3\xa6rk, dobbelt cd, dobbelt LP, e-bog, br\xc3\xa6tspil, iPad-spil, sangbog, korh\xc3\xa6fte - samt 40 film og en tv serie til DR Ramasjang.\n_START_SECTION_\nPrivat\n_START_PARAGRAPH_\nBarrett bor i Valby og var indtil sommeren 2011 gift med operasangerinden Winnie Merete Barrett. De har sammen fem b\xc3\xb8rn. I dag lever Sigurd Barrett sammen med sin forlovede, den f\xc3\xa6r\xc3\xb8ske violinist Hei\xc3\xb0run Petersen. Sammen har de datteren Ronja Hei\xc3\xb0runardottir Barrett, f. 2019.\n_START_SECTION_\nTurneer\n_START_PARAGRAPH_\nBarrett har turneret flittigt med familiekoncerter \xe2\x80\x93 b\xc3\xa5de som solist og med eget band \xe2\x80\x93 og som solist hos DR Radiosymfoniorkestret, \xc3\x85lborg Symfoniorkester, S\xc3\xb8nderjyllands Symfoniorkester, Odense Symfoniorkester, Storstr\xc3\xb8ms Symfoniorkester og Copenhagen Phil. Koncertturne "Sigurd & Verden" i 2002 i 35 byer, 25 \xc3\xa5rs jubil\xc3\xa6umsturn\xc3\xa9 2004 i 23 byer og Leo Mathisen 100 \xc3\xa5rs-turn\xc3\xa9 i 2006 og 2007. Desuden har han v\xc3\xa6ret p\xc3\xa5 turn\xc3\xa9 med DR Radiosymfoniorkestret i Kina og med Sigurds Bj\xc3\xb8rnetrio i Rusland 2005 og p\xc3\xa5 turn\xc3\xa9 i Danmark og Tyskland med DR Big Band 2006. Siden har han turneret overalt i Danmark med forestillingerne "Sigurds ABC", "Sigurds Verdensatlas", "Sigurd fort\xc3\xa6ller Bibelhistorier", "Sigurd fort\xc3\xa6ller om gr\xc3\xa6ske og nordiske guder", "Alt om Luther p\xc3\xa5 60 minutter" og Sigurds Danmarkshistorie". Han har lavet over 250 tv-programmer, optr\xc3\xa5dt i 17 lande og udgivet 29 \xc2\xa0cd\'er, 41 b\xc3\xb8ger samt en lang r\xc3\xa6kke videoer, dvd\'er, br\xc3\xa6tspil mv. I 2018 debutterede Barrett p\xc3\xa5 Det Kongelige Teater med teaterkoncerten "Sigurds Danmarkshistorie", som dern\xc3\xa6st spillede rundt i landet 60 gange og vendte tilbage p\xc3\xa5 Det Kgl Teater juli 2019. Teaterkoncert "Sigurd fort\xc3\xa6ller om de gr\xc3\xa6ske guder" \xc3\x98stre gasv\xc3\xa6rk teater efter\xc3\xa5r 2019.\n_START_SECTION_\nF\xc3\xa6rdselsuheld\n_START_PARAGRAPH_\nDen 12. januar, 2015 k\xc3\xb8rte Barrett galt p\xc3\xa5 vej til et arrangement i Skovlund Ansager Hallen. Han mistede herred\xc3\xb8mmet over sin bil, da en haglbyge havde gjort vejen glat. Sigurd og hans passager m\xc3\xa5tte sk\xc3\xa6res fri af brandv\xc3\xa6senet og m\xc3\xa5tte k\xc3\xb8res til Kolding Sygehus p\xc3\xa5 grund af voldsomme smerter i nakke, ryg og hoved.\n_START_SECTION_\nTeaterkoncert\n_START_PARAGRAPH_\nDen 9. september 2018 debuterede Sigurd Barrett p\xc3\xa5 Det Kongelige teater med teaterkoncerten "Sigurds Danmarkshistorie", hvorefter den turnerede landet rundt og igen spillede p\xc3\xa5 Det Kgl Teater i juli 2019. Sigurd Barrett har selv skrevet tekst og musik til forestillingen, som bl.a. spilles af Eskild Dohn (guitar), Martin Klausen (trommer), Mikkel Riber (bas) samt Adam Ild Rohweder, Ellinor Barrett, Dagmar Barrett og dansere fra Powerhouse. Instruktion af Louise Schouw, scenografi af Rikke Juellund og dramaturgi af Miriam Frandsen.'